Kommer in Wallaby-kamp oor twee beseerde sterreDavid Pocock en israel Folau – kommer in die Wallaby-kamp oor hulle beskikbaarheid. (Foto: PresWord) Saam met hul afwagting oor wat Rassie Erasmus beplan vir Saterdag se Rugbykampioenskap-toets teen die Wallabies in Brisbane, is daar in die Australiese kamp kommer oor hul beseerde spelers. Dit is moontlik dat hulle selfs teen spanaankondiging Donderdagoggend nog nie sekerheid oor hul twee voorste spelers se beskikbaarheid vir die toets sal hê nie, want Israel Folau en David Pocock was Woensdagmiddag (hulle tyd) nog onseker of hulle betyds vir die toets fiks sal wees. Dié twee het teen Woensdagoggend slegs ŉ 50/50-kans gehad om vir die toets gereed te wees, aldus die Sydney Morning Herald op sy webtuiste. Folau het Maandag en Dinsdag steeds nie kontakoefening gedoen nie. Hy het ŉ spiertjie in sy enkel in die eerste Rugbykampioenskap-toets teen die All Blacks geskeur. Pocock het ŉ nekbesering in die tweede toets teen Nieu-Seeland opgedoen ná die All Blacks-stut Owen Franks ŉ “nekrol” op hom uitgevoer het. Daar is ook kommer oor die plaasvervanger-skrumskakel Nick Phipps se ribbesering in ŉ klubwedstryd die afgelope naweek; en die sterk stut Taniela Tupou, wat uitgesproke dreig om die Bokke se skrum “soos ŉ swaar hamer” te tref, sukkel nog met ŉ dyspierbesering wat hoogs waarskynlik nie betyds vir die toets sal herstel nie. Dit word verwag dat die Wallabies se afrigter Michael Cheika in elk geval vir Folau, Pocock en Phipps in die groep vir die toets sal kies en die span na gelang van hul fiksheid sal finaliseer. Veral Folau, wat slaankrag van heelagter aan die agterlyn verskaf en Pocock se vaardigheid by die afbreekpunte, is vir die Wallabies onontbeerlik.